*Pranešimas žiniasklaidai*

*2025 m. balandžio 29 d., Vilnius*

**„GF banko“ 2024 m. audituoti finansiniai rezultatai: stabilus augimas**

**„GF bankas“ 2024 m. didino tiek paskolų, tiek indėlių portfelius. Banko vartojimo paskolų portfelis augo 16 proc. ir praėjusių metų pabaigoje pasiekė 140,8 mln. Eur, o indėlių portfelis per 2024 m. didėjo 2 proc. iki 136,6 mln. Eur.**

„GF banko“ pelnas prieš mokesčius 2024 m. augo 5 proc. ir sudarė 3,9 mln. Eur. Banko kapitalo ir likvidumo rodikliai praėjusiais metais išliko aukšti. Kapitalo pakankamumo rodiklis 2024 m. pabaigoje siekė 18 proc., o padengimo likvidžiuoju turtu rodiklis – 250 proc.

2024 m. banko palūkanų pajamos didėjo 14 proc. nuo 18,6 mln. Eur iki 20,9 mln. Eur. „GF banko“ generalinis direktorius Justinas Muleika pažymi, kad šį augimą pirmiausia lėmė augęs paskolų portfelis, dėmesys kainodaros strategijoms bei palūkanos už finansines priemones. 2024 m. bankas išdavė 62,1 mln. Eur paskolų – beveik 10 mln. Eur daugiau nei 2023 m.

„Praėjusiais metais „GF bankas“ ir toliau augino vartojimo paskolų portfelį, daug dėmesio skirdamas vidiniam našumui. Tikėtina, kad Europos Centrinio Banko nustatytos palūkanų normos šiemet dar mažės, todėl kreditų kainos išliks labai konkurencingos. Pelningumo augimas ir toliau priklausys nuo mūsų gebėjimo teikti klientams aukščiausio lygio paslaugas ir tenkinti jų lūkesčius įvairiuose pardavimo kanaluose“, – kalba J. Muleika.

„GF banko“ vadovo teigimu, bankas ir toliau siūlys konkurencingas terminuotųjų indėlių ir taupymo sąskaitos palūkanų normas bei sieks išlaikyti tinkamą likvidumo lygį. Tikimasi, kad prie to prisidės ir banko praėjusiais metais įgyvendintas prašymo padėti indėlį pateikimo internetu sprendimas, suteiksiantis klientams geresnę patirtį. Be Lietuvos rinkos, bankas taip pat pradėjo priimti indėlius per Vokietijos indėlių platformą „Raisin“, tai leis „GF bankui“ 2025 m. dar labiau išplėsti savo finansavimo galimybes.

2024 m. pabaigoje „GF bankas“ pakeitė prekių ženklo pavadinimą, kuris šiuo metu yra toks pats, kaip ir banką valdančios įmonės. Tai – dar vienas 2020 m. prasidėjusių pokyčių etapas. Prieš beveik penkerius metus bankas vartojimo paskolų ir indėlių paslaugas klientams pradėjo teikti turėdamas specializuoto banko statusą ir pakeitė pavadinimą į UAB GF bankas.

**Apie „GF banką“**

„GF bankas“ finansų sektoriuje veikia nuo 2005 metų, nuo 2020 metų – kaip specializuotas bankas. Bankas teikia vartojimo paskolų bei indėlių paslaugas, kuriomis klientai gali pasinaudoti telefonu, internetu ar 12 banko klientų aptarnavimo skyrių. Banko paskolų portfelis šiuo metu siekia daugiau nei 140 mln. Eur, banko indėlių portfelis – daugiau nei 136 mln. Eur. „GF banko“ paslaugomis 2024 m. pasinaudojo beveik 15 tūkst. klientų. 100 proc. „GF banko“ akcijų priklauso Švedijos finansų grupės patronuojančiai bendrovei „Marginalen AB“, kurios grupės bendrovės veikia Švedijoje, Norvegijoje, Suomijoje bei Baltijos šalyse.

**Papildomiems komentarams:**

Erika Stasaitytė

Rinkodaros projektų vadovė

Mob.: +370 641 90977

El. paštas: erika.stasaityte@gfbankas.lt